刘子翚
观胡文定公手墨因求别本
温温文定公，至道夙所钦。
神超虽缅邈，余英壮儒林。
正容阅真翰，默默流至音。
不事八法奇，天成写幽襟。
有如瀚海鸿，随波自浮沉。
又如太虚云，舒卷杳莫寻。
乃知晋魏还，笔端有哇淫。
弃藁竞韬藏，非将玩球琳。
庶几字画间，可以求其心。
清伊一派流，汇作万太深。
沟渠有暴盈，淟涊时见侵。
投胶了不难，公以独力任。
我惭步趋晚，悠然寄孤吟。
流风在目前，著鞭要骎骎。
愿分墨本余，刻之苍岸阴。
大块有动摇，斯文无古今。